ΓΡΑΠΤΗ ΕΡΩΤΗΣΗ E-1853/98

υποβολή: Maartje van Putten (PSE) προς την Επιτροπή

(12 Ιουνίου 1998)

Θέμα: Προσωρινή εμπορική συμφωνία με το Μεξικό σε συνδυασμό με την παραβίαση των δικαιωμάτων του ανθρώπου

Μπορεί η Επιτροπή, μετά τη σύναψη της προσωρινής συμφωνίας εμπορίου με το Μεξικό, τον Δεκέμβριο του 1997 και λαμβάνοντας υπόψη την "ρήτρα για τα ανθρώπινα δικαιώματα" που περιλαμβάνεται στην συμφωνία αυτή, να απαντήσει στα εξής ερωτήματα:

1. Διατηρεί η Επιτροπή επαφές με τις οργανώσεις για τα ανθρώπινα δικαιώματα στο Μεξικό ή με τις οργανώσεις ανθρωπίνων δικαιωμάτων εκτός Μεξικού; Εάν ναι, γίνονται επαφές σε τακτική βάση και με ποίον τρόπο αξιολογούνται οι λαμβανόμενες πληροφορίες; Εάν όχι γιατί όχι;

2. Ποίες άλλες πηγές χρησιμοποιεί η Επιτροπή ώστε να σχηματίσει τη γνώμη της για την κατάσταση των ανθρωπίνων δικαιωμάτων στο Μεξικό;

3. Ποίο είναι το περιεχόμενο των μέτρων συνεργασίας(1) προς προάσπιση των ανθρωπίνων δικαιωμάτων και της δημοκρατίας τα οποία έχουν ληφθεί στο πλαίσιο της προσωρινής συμφωνίας μεταξύ ΕΕ και Μεξικού;

4. Ποίες άλλες πρωτοβουλίες σκέπτεται να αναπτύξει η Επιτροπή - λαμβάνοντας υπόψη το νομικό πλαίσιο που προσφέρει η προσωρινή συμφωνία - προκειμένου να υπάρξει επιτυχής διάλογος με το Μεξικό στον τομέα σεβασμού των ανθρωπίνων δικαιωμάτων;

Απάνττηση του κ. Marin εξ ονόματος της Επιτροπής

(22 Ιουλίου 1998)

Η Επιτροπή παρακολουθεί επί πολλά έτη την κατάσταση των ανθρωπίνων δικαιωμάτων στο Μεξικό. Πριν και μετά την υπογραφή της ενδιάμεσης συμφωνίας με το Μεξικό, τον Δεκέμβριο 1997 η οποία, όπως κάθε συμβατική σχέση της Κοινότητας με τρίτη χώρα, βασίζεται σε ένα ουσιαστικό στοιχείο που είναι ο σεβασμός των δημοκρατικών αρχών και των ανθρωπίνων δικαιωμάτων, η Επιτροπή τόνιζε πάντοτε στον διάλογό της με τις αρχές, τη σημασία του σεβασμού των δικαιωμάτων αυτών και του ρόλου που διαδραματίζει η κοινωνία των πολιτών στη δημοκρατική διαδικασία.

Η Επιτροπή διατηρεί σχέσεις με τους διάφορους εκπροσώπους της κοινωνίας των πολιτών περιλαμβανομένων των μη κυβερνητικών οργανώσεων (ΜΚΟ) και των ομάδων προαγωγής και προάσπισης των ανθρωπίνων δικαιωμάτων. Οι εν λόγω επαφές, οι οποίες θεωρούνται πολύ θετικές, συμβάλλουν σημαντικά στο σύνολο των πληροφοριών για τη χώρα. Οι τελευταίες προέρχονται κυρίως από διεθνείς πηγές, από αποστολές των κρατών μελών καθώς και από την αντιπροσωπία της Επιτροπής επιτόπου, και επιτρέπουν κατάλληλη αξιολόγηση της κατάστασης του σεβασμού των ανθρωπίνων δικαιωμάτων στη χώρα.

Εξάλλου, επί πολλά έτη, η Επιτροπή στηρίζει τις δραστηριότητες των εν λόγω οργανώσεων της κοινωνίας των πολιτών στο πλαίσιο των σχετικών προγραμμάτων συνεργασίας, που απευθύνονται σε όλη τη Λατινική Αμερική. Οι ενέργειες συνεργασίας αποσκοπούν στην ενίσχυση της δημοκρατίας και εφαρμόζονται μέσω των τοπικών ΜΚΟ.

Η Επιτροπή, για να υπογραμμίσει τη σημασία της συνεργασίας αυτού του τύπου που ήδη υφίσταται, στις μελλοντικές σχέσεις της με το Μεξικό, επέτυχε να συμπεριλάβει ρητώς στη "Συμφωνία οικονομικής εταιρικής σχέσης, πολιτικού συντονισμού και συνεργασίας", η οποία υπεγράφη επίσης τον Δεκέμβριο 1997, ειδικό κεφάλαιο για τη συνεργασία στον τομέα των ανθρωπίνων δικαιωμάτων και της δημοκρατίας (άρθρο 39). Η συμφωνία αυτή πρέπει να λάβει τη σύμφωνη γνώμη του Κοινοβουλίου και να εγκριθεί από το Συμβούλιο. Εφόσον πρόκειται για μικτή συμφωνία, πρέπει ακόμη να εγκριθεί και από τα κράτη μέλη.

Η Επιτροπή θα συνεχίσει να χρησιμοποιεί όλα τα διαθέσιμα μέσα για την ενίσχυση του διαλόγου της με το Μεξικό ώστε να βελτιωθεί η αντιμετώπιση των σχετικών προβλημάτων και κατάυτόν τον τρόπο να συμβάλει αποτελεσματικότερα και εποικοδομητικότερα στη βελτίωση της κατάστασης του εν λόγω τομέα στο Μεξικό.

(1) Βλέπε απάντηση στη γραπτή ερώτηση Ρ-0292/98 - ΕΕ C 223, 17.7.1998, 158.